KIRJALLINEN KYSYMYS E-1175/02 esittäjä(t): Erik Meijer (GUE/NGL)ja Herman Schmid (GUE/NGL) komissiolle. EU:n maksujen siirto Al-Barakaat -remittance bankin välityksellä ja YK:n pakotekomitean määräämien rajoituksien seuraukset.



Virallinen lehti nro 052 E , 06/03/2003 s. 0045 - 0046



KIRJALLINEN KYSYMYS E-1175/02 esittäjä(t): Erik Meijer (GUE/NGL)ja Herman Schmid (GUE/NGL) komissiolle (25. huhtikuuta 2002) Aihe: EU:n maksujen siirto Al-Barakaat -remittance bankin välityksellä ja YK:n pakotekomitean määräämien rajoituksien seuraukset 1. Voiko komissio vahvistaa Alankomaiden ulkoministerin Alankomaiden parlamentille antaman ilmoituksen (Al-Barakaatin vastaisia pakotteita koskeva alahuoneen kysymys 942), jossa ministeri toteaa, että Euroopan unioni käyttää rahan siirtoon Somaliaan hawlidaad-järjestelmän (joka tunnetaan myös remittance bank -järjestelmänä) epävirallisia pankkeja, joihin kuuluu myös televiestintä- ja Internet-palveluita tarjoava suurin pankki Al-Barakaat ja jotka siirtävät vuosittain 200500 miljoonaa Yhdysvaltojen dollaria Somaliaan? 2. Koskevatko nämä varat myös niitä hankkeita, joilla education advisor Leo Schellekens pyrkii Somalian sisällissodan aikaisten tuhojen jälkeen käynnistämään uudelleen koulujen toimintaa, mikä on keino tarjota tuleville sukupolville sisällissotaa ja terrorismia parempia tulevaisuudennäkymiä? 3. Hankaloitetaanko kysymyksessä 2 esitettyjen hankkeiden edistymistä, koska vanhempien osuus hankkeisiin tarvittavista kustannuksista ei enää tule perille, koska vanhemmilla ei ole Somalian täysin lamaantuneessa tilassa tuloja käytettävissään ja ulkomailla asuvat perheenjäsenet eivät voi enää siirtää rahaa? 4. Onko olemassa vielä muita avuntarpeessa oleville Somalian kansalaisille tarkoitettuja EU:n rahoittamia hankkeita, joihin käytetään Al-Barakaat-pankin rahansiirtojärjestelmää? 5. Mikä määrä EU:n tuista on tällä hetkellä jäädytetty niiden Yhdistyneiden Kansakuntien turvallisuusneuvoston määräämien toimenpiteiden seurauksena, joilla pyritään estämään Al-Barakaatin toiminta? 6. Suunniteltiinko maksujen jatkamista siitä hetkestä lähtien, kun Al-Barakaat ei voinut enää suorittaa kansainvälisiä maksuja? Saavuttavatko nämä tuet Somalian pienempien remittance-pankkien välityksellä, vai varataanko ne maksua varten myöhäisemmäksi ajankohdaksi? 7. Miten ja millä aikavälillä komissio katsoo pystyvänsä jälleen käyttämään kyseisiä tukia niihin päämääriin, mihin ne on tarkoitettu? Poul Nielsonin komission puolesta antama vastaus (6. kesäkuuta 2002) 1.4. Kuten arvoisan parlamentin jäsen Meijerin kirjalliseen kysymykseen E-0608/02(1) annetussa vastauksessa mainittiin, Al-Barakaat-pankin pankki- ja rahansiirtopalvelut on jäädytetty Yhdistyneiden Kansakuntien turvallisuusneuvoston päätöslauselmien [erityisesti päätöslauselmien 1333 (2000) ja 1390 (2002)] johdosta. Maassa toimii edelleen muita rahoituspalveluja tarjoavia laitoksia, kuten Dahabshil, Amaala ja the Union Bank of Somalia, joita ei ole mainittu Yhdistyneiden Kansakuntien turvallisuusneuvoston pakotekomitean listalla. Ne ovat vähitellen täyttämässä Al-Barakaatin jättämää aukkoa ja tarjoavat ainoan tavan rahan lähettämiseksi Somaliasta ja Somaliaan. Al-Barakaatia koskevat toimenpiteet eivät ole merkittävällä tavalla vaikuttaneet yhteisön yhteistyöhön Somalian kanssa. Varojen siirtäminen yhteisön toimien toteuttamiseksi kaikilla aloilla on sopimuskumppaneiden, Yhdistyneiden Kansakuntien alajärjestöjen ja valtiosta riippumattomien kansainvälisten järjestöjen vastuulla. Yksikään komission sopimuskumppani myöskään koulutusalalla ei ole maininnut vaikeuksista, jotka olisivat yhteydessä Al-Barakaatin vastaisiin pakotteisiin, eikä yhteisön rahoittamissa hankkeissa ole kohdattu ongelmia, jotka liittyisivät rahoituslähteiden puutteeseen. Komissio ei myöskään usko sellaisen yleisen ongelman olemassaoloon, jolla olisi vaikutusta yhteisön rahoittamien hankkeiden käyttäjiin ja/tai edunsaajiin. 5.7. Ainoa komissiolla oleva tieto jäädytetyistä rahansiirroista koskee sen kolmen yhteystoimiston toimintaa Somalimaassa, Puntlandissa ja Mogadishussa. Ainoastaan Mogadishun yhteystoimiston tapauksessa Deutsche Gesellschaft für Technische Zusammenarbeit (GTZ), joka hallinnoi kyseisiä yhteystoimistoja komission puolesta vuonna 2001, käytti Al-Barakaatin palveluja. Komission Mogadishussa sijaitsevan yhteystoimiston jäädytetyt rahavarat ovat suuruudeltaan 3 393 Yhdysvaltain dollaria. Komissio ei pysty ennakoimaan sitä, milloin nämä varat saadaan käyttöön. Mutta vaikka siihen menisikin paljon aikaa, sillä ei ole vaikutusta yhteisön Somaliassa harjoittamaan yhteistyöhön yleisesti eikä varsinkaan Mogadishun yhteystoimiston toimintaan. (1) Katso sivu 14.